IZVJEŠĆE KOMISIJE EUROPSKOM PARLAMENTU I VIJEĆU, EUROPSKOM GOSPODARSKOM I SOCIJALNOM ODBORU I ODBORU REGIJA

o ocjeni provedbe i postignuća Programa o pravima, jednakosti i građanstvu za razdoblje 2014.–2020.

Cilj Programa o pravima, jednakosti i građanstvu („program REC”) bio je daljnji razvoj Europe prava i jednakosti u skladu sa strategijom Europa 2020. U okviru tog programa promicale su se ključne vrijednosti na kojima se temelji Europska unija te je pridonio daljnjem razvoju područja u kojem se promiču, štite i učinkovito provode jednakost i prava osoba, kako su sadržani u Ugovoru o Europskoj uniji, Povelji EU-a o temeljnim pravima i međunarodnim konvencijama o ljudskim pravima.

U ovom se izvješću iznose rezultati Programa u skladu s obvezom iz članka 13. stavka 2. točke (c) pravne osnove programa („Uredba”). Uredbom se od Europske komisije zahtijeva da do 31. prosinca 2021. Europskom parlamentu i Vijeću dostavi izvješće o ex post evaluaciji Programa. U tom se izvješću mora ocijeniti dugoročni utjecaj i održivost učinaka Programa kako bi se mogla donijeti odluka o sljedećem programu. Međutim, s obzirom na to da se radi o višegodišnjim projektima, znatan broj njih (više od 40 %) 2021. još uvijek nije bio dovršen. Tome je pridonijela i pandemija bolesti COVID-19 koja je dovela do produljenja trajanja nekoliko projekata. Stoga će sveobuhvatna evaluacija dugoročnih rezultata i učinaka Programa biti moguća tek u kasnijoj fazi.

Zbog navedenih razloga ex post evaluacija provest će se u dva dijela. Ovo izvješće predstavlja prvi dio evaluacije. Temelji se na trenutačno dostupnim podacima, u njemu se iznosi pregled raspodjele financijskih sredstava i ocjenjuju dosadašnja postignuća Programa. Iako je novi program Građani, ravnopravnost, prava i vrijednosti za razdoblje 2021.–2027. (dalje u tekstu „program CERV”) već donesen, na temelju, među ostalim, rezultatâ privremene evaluacije programa REC za razdoblje 2014.–2020., u tom prvom dijelu ex post evaluacije prethodnog programa utvrdit će se potencijalna područja za poboljšanje provedbe novog programa CERV.

Drugi dio evaluacije provest će se u kasnijoj fazi nakon što budu dostupni svi konačni podaci zajedno s privremenom evaluacijom sljedećeg programa CERV. U drugom dijelu ocijenit će se dugoročni učinci i održivost učinaka Programa. U tom će se dijelu, prema potrebi, iznijeti preporuke za novi višegodišnji financijski okvir nakon 2027.

Iako se u ovom izvješću analiziraju svi godišnji programi rada u razdoblju od 2014. do 2020., sve aktivnosti nisu započele u vrijeme ove evaluacije. Stoga je 31. prosinca 2020. utvrđen kao krajnji datum kako bi se definiralo područje primjene ovog izvješća. U drugom dijelu ex post evaluacije provest će se analiza preostalih aktivnosti te će se tako dovršiti pregled.

Ovo se izvješće temelji na nalazima evaluacije koju je izradila Europska komisija uz potporu vanjskog ugovaratelja.

1.Uvod i kontekst

Program REC za razdoblje 2014.–2020. zamijenio je programe koji su bili na snazi u programskom razdoblju 2007.–2013. odnosno program Daphne III, program Temeljna prava i građanstvo te dva područja politike programa PROGRESS odnosno „borbu protiv diskriminacije” i „rodnu ravnopravnost”.

Program REC uspostavljen je Uredbom Europskog parlamenta i Vijeća (EU) br. 1381/2013.

U Uredbi su utvrđeni sljedeći opći ciljevi Programa:

·doprinijeti daljnjem razvoju područja gdje se jednakost i prava osoba, kako su sadržani u UEU-u, UFEU-u, Povelji i u međunarodnim konvencijama o ljudskim pravima kojima je Unija pristupila, promiču, štite i učinkovito provode.

Njegovi posebni ciljevi su:

·promicati učinkovitu provedbu načela nediskriminacije na temelju spola, rasnog ili etničkog podrijetla, religije ili uvjerenja, invaliditeta, dobi ili spolne orijentacije te poštovati načelo nediskriminacije na osnovama predviđenima u članku 21. Povelje,

·sprečavati i suzbijati rasizam, ksenofobiju, homofobiju i druge oblike netolerancije,

·promicati i štiti prava osoba s invaliditetom,

·promicati ravnopravnost žena i muškaraca te poticati rodno osviještenu politiku,